Title: กฎกระทรวงยกเลิกกฎกระทรวงซึ่งออกตามกฎหมายว่าด้วยการควบคุมอาคารบางฉบับที่ไม่เหมาะสมกับกาลปัจจุบัน พ.ศ. 2560

กฎกระทรวง

กฎกระทรวง
ยกเลิกกฎกระทรวงซึ่งออกตามกฎหมายว่าด้วยการควบคุมอาคาร
บางฉบับที่ไม่เหมาะสมกับกาลปัจจุบัน
พ.ศ. ๒๕๖๐[๑]

อาศัยอำนาจตามความในมาตรา ๕ (๓) แห่งพระราชบัญญัติควบคุมอาคาร พ.ศ. ๒๕๒๒
และมาตรา ๘ (๑๐) แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
(ฉบับที่ ๓) พ.ศ. ๒๕๔๓ รัฐมนตรีว่าการกระทรวงมหาดไทยโดยคำแนะนำของคณะกรรมการควบคุมอาคารออกกฎกระทรวงไว้
ดังต่อไปนี้

ให้ยกเลิกกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่ตำบลดู่ใต้
ตำบลกองควาย อำเภอเมืองน่าน และตำบลท่าน้าว ตำบลนาปัง อำเภอภูเพียง จังหวัดน่าน
พ.ศ. ๒๕๕๖

ให้ไว้
ณ วันที่ ๗ พฤศจิกายน พ.ศ. ๒๕๖๐
พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรยกเลิกกฎกระทรวงกำหนดบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่ตำบลดู่ใต้
ตำบลกองควาย อำเภอเมืองน่าน และตำบลท่าน้าว ตำบลนาปัง อำเภอภูเพียง จังหวัดน่าน พ.ศ.
๒๕๕๖ เพื่อลดภาระของประชาชนที่จะต้องปฏิบัติตามกฎหมายหลายฉบับในท้องที่เดียวกัน
เนื่องจากในท้องที่ดังกล่าวมีการประกาศใช้บังคับกฎกระทรวงให้ใช้บังคับผังเมืองรวมจังหวัดน่าน
พ.ศ. ๒๕๕๖ และกฎกระทรวงให้ใช้บังคับผังเมืองรวมเมืองน่าน พ.ศ. ๒๕๕๘
ซึ่งมีสาระสำคัญเป็นการกำหนดการใช้ประโยชน์ที่ดินในที่ดินแต่ละประเภทแล้ว  จึงจำเป็นต้องออกกฎกระทรวงนี้

พรวิภา/อัญชลี/จัดทำ
๒๐ พฤศจิกายน
๒๕๖๐

นุสรา/ตรวจ
๓๐ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๑๙ ก/หน้า ๑/๑๗ พฤศจิกายน ๒๕๖๐